അപകടത്തില്പ്പെട്ട കുടുംബത്തിന് രക്ഷകരായി വിദ്യാര്ഥികള് കൂരാച്ചുണ്ട്: വിനോദസഞ്ചാര കേന്ദ്രമായ കരിയാത്തുംപാറ പുഴയില് അപകടത്തില്പ്പെട്ട നാലംഗ കുടുംബത്തിന് രക്ഷകരായത് ആറ് വിദ്യാര്ഥികള്. കൂരാച്ചുണ്ട് സ്വദേശികളായ ജസീം ഓടക്കയില്, ബുഹാരി റാദിന് യൂസഫ്, ചാമക്കാലായില് അനു റോഷന്, ഷാപ്പുള്ളപറമ്ബില് നബീല് മൊയ്തീന്, ആട്ടോത്ത് അബ്ദുള് ഹമീദ്, കരേച്ചാലില് ഷാനിഫ് എന്നിവരാണ് നൊടിയിടയില് രക്ഷാപ്രവര്ത്തനത്തിലേര്പ്പെട്ട് വെള്ളത്തിലകപ്പെട്ട രണ്ട് കുട്ടികളും രക്ഷിതാക്കളുമടങ്ങിയ നാലുപേര്ക്ക് രക്ഷകരായി തീര്ന്നത്. കഴിഞ്ഞ ദിവസം കരിയാത്തുംപാറ പുഴയിലെ പാറക്കടവിന് സമീപത്ത് എത്തിയ കുന്നമംഗലം സ്വദേശികളായ നാലംഗ കുടുംബമാണ് അപകടത്തിലായത്. കുട്ടികള് കുളിക്കുന്നതിനിടെ വെള്ളത്തിലകപ്പെട്ടത് കണ്ടു രക്ഷിക്കാനുള്ള ശ്രമത്തിനിടെ മാതാപിതാക്കള ും വെള്ളത്തില്പ്പെടുകയായിരുന്നു. ഈ സമയത്ത് കളി കഴിഞ്ഞ് പുഴക്കരയിലെത്തിയ സുഹൃത്തുക്കളായ വിദ്യാര്ഥികള് വെള്ളത്തില് അകപ്പെട്ട കാഴ്ച കാണുകയും ഉടനെ പുഴയില് ചാടി നാലുപേരെയും കരയിലെത്തിക്കുകയും ചെയ്തു. കൂരാച്ചുണ്ട് സെന്റ് തോമസ് എച്ച്എസ്എസ്, കല്ലാനോട് സെന്റ് മേരീസ് ഹൈസ്കൂള് വിദ്യാര്ഥികളാണിവര്.